विद्युत जनित्र
किसी भी स्रोत से की गई यांत्रिक ऊर्जा को विद्युत् ऊर्जा में परिवर्तित करना संभव है। यह ऊर्जा, जलप्रपात के गिरते हुए पानी से अथवा कोयला जलाकर उत्पन्न की गई ऊष्मा द्वारा भाप से, या किसी पेट्रोल अथवा डीज़ल इंजन से प्राप्त की जा सकती है। ऊर्जा के नए नए स्रोत उपयोग में लाए जा रहे हैं। मुख्यत:, पिछले कुछ वर्षों में परमाणुशक्ति का प्रयोग भी विद्युतशक्ति के लिए बड़े पैमाने पर किया गया है और बहुत से देशों में परमाणुशक्ति द्वारा संचालित बिजलीघर बनाए गए हैं। ज्वार भाटों एवं ज्वालामुखियों में निहित असीम ऊर्जा का उपयोग भी विद्युत्शक्ति के जनन के लिए किया गया है। विद्युत उत्पादन के लिए इन सब शक्ति साधनों का उपयोग, विशालकाय विद्युत् जनित्रों द्वारा ही हाता है, जो मूलत: फैराडे के 'चुंबकीय क्षेत्र में घूमते हुए चालक पर वेल्टता प्रेरण सिद्धांत पर आधारित है।
प्रघात अवशोषक
प्रघात अवशोषक (शॉक एब्जॉर्बर) या अवमन्दक (डैम्पर) वह उपकरण है जिसे प्रघात (झटका) को अवशोषित और मन्द करने के लिए उपयोग किया जाता है। यह यांत्रिक, द्रवचालित या किसी अन्य सिद्धान्त पर कार्य करने वाला हो सकता है। यह झटके की गतिज ऊर्जा को ऊर्जा के दूसरे रूप (प्रायः ऊष्मा ) में परिवर्तित करके झटके को कम करता है।